Innhausting

Innhausting eller hausting er det å henta eller berga inn ei avling eller ein haust. Ein kan til dømes hausta inn korn, frukt, nøtter, blomar, blad, dyrefôr, fiber- og oljeplantar. 
Tradisjonelle namn for innhausting av høy er slåttonn, medan innhaustinga av korn har vore kalla skuronn.

Historisk har ein gjerne hausta for hand, men i samband med industrialiseringa av jordbruket er mange typar innhausting blitt meir mekaniserte.
Nokre tradisjonelle reiskapar for innhausting er ljå, sigd, bærplukkar og rake. Nyare maskineri er skurtreskar, fôrhaustar, ballpresse og potetopptakar. Det er  også gjort forsøk på å utvikla ulike former for robothaustarar.

Innhaustinga føregår ofte om hausten, men kan også gå føre seg andre tider på året. I ulike kulturar finst det ei rekkje ulike haustfestar som markerer innhaustinga.

I overført tyding kan haust visa til eit anna produkt eller resultat, som bokhaust. Det kan også visa til døde, som «valens høst» om folk som har falle på ein valplass, eller «dødens høst» der ein førestiller seg døden som ein slåttekar med ljå.

 Kjelder 

Kategori:Haust
Kategori:Jordbruk